Nrũẽma Juan wakusa mama bꞌasia izha jʉrʉkuadꞌata ũme bawara.
Maʉ̃ne Jesústa mama taita ũdui mawũãsia: ¡Akaudua, naʉ̃ta Oveja zake Daizezedꞌea!
Juanba jʉrʉkuadꞌata ũmebara mawũãbʉrʉta ũrĩnape Jesús kꞌaidꞌu wãsidꞌa.
Maʉ̃ne Jesúsbara jẽrũya akʉbʉrʉdꞌe kꞌaidꞌu taidꞌata ũdui mawũãsia: ¿Marã kꞌãrẽta jʉrʉ panʉ? Mawũãĩ ãzhara mawũãsidꞌa: Rabí, bʉra ¿sãma bꞌʉ? Rabí bedꞌeabara jara krĩña bꞌʉa Miã Ũrãgꞌabarita.
Mawũãnaĩ mawũãsia: Akʉdꞌe zeudua. Mawũãĩ wãnape sãma bꞌʉta akʉsidꞌa, mobe maʉ̃ ewadera izhi ũme panesia kewara a las cuatro basi baera.
Andrés basia, Simón Pedro mebeara, ũmenebema abꞌa Andrés basia Juanba jarabʉrʉta ũrĩnape wãnapeadꞌara Jesús kꞌaidꞌu.
Andrésbara naara zhi mebea Simónta jʉrʉ wãpe ũdui mawũãsia: Daibara ũdusidꞌa zhãrã Ẽdrʉbira.
Aramaʉ̃ne wesia Jesúsma. Jesúsbara ũdui mawũãsia: Bʉra Simón Jonás warra, bʉ trʉ̃rã Cefa baya. Maʉ̃ trʉ̃bara jara krĩña bꞌʉa Pedrota o Peñata.
Jesúsba jʉrʉdꞌa Felipeta Natanaelta
Nrũẽma Jesús Galilea druaedꞌa wãĩta babʉrʉdꞌera, Felipeta ũdupe mawũãsia: Mʉ kꞌaidꞌu bꞌadua.
Felipera Betsaidadꞌebema basia, dewara maʉ̃ pʉwʉrʉdꞌebema basia Andrésta Pedrota.
Felipebara Natanael jʉrʉ wãpe ũdui mawũãsia: Daibara ũdusidꞌa jari Moiséba ũrãgꞌadꞌe bꞌʉdꞌara, jari Daizezeba bedꞌeata jarabibarirãba jara bꞌʉdꞌapeadꞌara. Izhira Jesúa, José warra Nazaredꞌebema.
Mawũãĩ Natanaelbara mawũãsia: ¿Nazaredꞌebara biara ʉ̃tʉ zeita bꞌʉka? Mawũãĩ Felipebara mawũãsia: Zerua akʉdꞌe.
Jesúsbara Natanael izhi kꞌaita zebʉrʉta ũdui mawũãsia: Akaudua, naʉ̃ wãrĩnu israelitarãã, zhãrã izhara sewa ẽã.
Mawũãĩ Natanaelbara mawũãsia: ¿Bʉara mʉnebema sãwũã kꞌawua bꞌʉ? Mawũãĩ Jesúsbara panaʉ̃ mawũãsia: Felipeba bʉ trʉ̃ĩ nawedꞌa bʉra higuera bakuru edre bꞌʉta mʉã bʉra ũdusia.
Mawũãĩ Natanaelbara mawũãsia: Miã Ũrãgꞌabari, bʉra Daizeze Warra, bʉra Israel duanu Rey.
Mawũãĩ Jesúsbara mawũãsia: ¿Mʉrã maʉ̃ta bʉara ĩjãbʉrʉka mʉã bʉra higuera bakuru edre bꞌʉta ũdusia abʉrʉdꞌeba? Maʉ̃ kꞌãñabara bʉara kꞌãrẽ audre waibꞌʉata bio ũduya.
Mawũãpe mawũãsia: Mʉã wãrĩnu marãã jaraya, idꞌidꞌeba marãbara ũdudꞌaya bãjã ewa nʉmʉta, ũdudꞌaya ángelerã Daizezedꞌeta wãrĩze bꞌeta udꞌubꞌae bꞌeta mʉ Beubari Bape bꞌʉma.